Medelye stroom in ná regter se afsterweRegter Anton Steenkamp (Foto: Saslaw) Anton Steenkamp, arbeidshofregter, wat dood is ná ŉ slang hom in Zambië gepik het, was ŉ man van integriteit en het ŉ beduidende bydrae gelewer tot arbeidsake, het die vakbond Amcu Dinsdag gesê. Steenkamp (57) was saam met sy vrou Catherine met vakansie in Zambië toe ŉ swart mamba hom gepik het. Hy is Maandag oorlede. “Hy het seker gemaak dat geregtigheid regverdig geskied,” het die Association of Mineworkers and Construction Union (Amcu) bygevoeg. “Ons betuig ons meegevoel met sy familie, sy vrou Catherine, kollegas en alle belanghebbendes in die arbeidsbedryf.” Die staatsdiens se bedingingsraad (PSCBC) het sy skok uitgespreek oor Steenkamp se skielike afsterwe. “Die PSBC betuig ons innige meegevoel met die Steenkamp-familie. Ons is geskok om van sy afsterwe te hoor. Ons sal hom altyd onthou as ŉ uitstekende regter en arbeidsprokureur. Hamba kahle.” Die South African Society for Labour Law (Saslaw) het gesê Steenkamp laat ŉ nalatenskap van uitstekende werk in arbeidsreg. “Hy was ŉ uitstekende regter en arbeidsprokureur wat ŉ beduidende bydrae gelewer het tot die ontwikkeling van arbeidsreg. Hy het ook as die nasionale president van Saslaw gedien. Ons is baie hartseer oor sy afsterwe,” het Ludwig Frahm-Arp, president van Saslaw, gesê. Frahm-Arp het bygevoeg Steenkamp het graag saam met sy vrou deur die kontinent gereis. Lindiwe Sisulu, minister van internasionale betrekkinge en samewerking, het gesê sy het die Suid-Afrikaanse Hoë Kommissie in Zambië versoek om die nodige ondersteuning aan die Steenkamp-familie te bied om die liggaam na Suid-Afrika terug te bring.